CELEX: 32018D2060
Language: hr
Date: 2018-12-20 00:00:00
Title: Provedbena odluka Vijeća (EU) 2018/2060 od 20. prosinca 2018. o izmjeni Odluke 2009/791/EZ kojom se Njemačkoj odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost

27.12.2018   
               
               
                  HR
               
               
                  Službeni list Europske unije
               
               
                  L 329/20
               
            
         PROVEDBENA ODLUKA VIJEĆA (EU) 2018/2060
         od 20. prosinca 2018.
         o izmjeni Odluke 2009/791/EZ kojom se Njemačkoj odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Člancima 168. i 168.a Direktive 2006/112/EZ utvrđuje se pravo poreznih obveznika na odbitak poreza na dodanu vrijednost (PDV) obračunanog za robu i usluge koji su im isporučeni u svrhu njihovih oporezovanih transakcija. Njemačkoj je odobreno uvođenje mjere odstupanja namijenjene izuzimanju od prava na odbitak PDV-a robe i usluga koje porezni obveznik upotrebljava više od 90 % za svoje privatne svrhe ili za svrhe njegovih zaposlenika, ili općenito za neposlovne svrhe ili negospodarske aktivnosti.
                  
               
                     (2)
                  
                  
                     Prvotno je Odlukom Vijeća 2000/186/EZ (2) Njemačkoj odobreno uvođenje i primjena posebnih mjera kojima se odstupa od članaka 6. i 17. Direktive Vijeća 77/388/EEZ (3) do 31. prosinca 2002. Odlukom Vijeća 2003/354/EZ (4) Njemačkoj je odobrena primjena mjere kojom se odstupa od članka 17. Direktive 77/388/EEZ do 30. lipnja 2004. Odlukom Vijeća 2004/817/EZ (5) odobrenje je produljeno do 31. prosinca 2009.
                  
               
                     (3)
                  
                  
                     Odlukom Vijeća 2009/791/EZ (6) Njemačkoj je odobren nastavak primjene posebne mjere kojom se odstupa od članka 168. Direktive 2006/112/EZ do 31. prosinca 2012. Provedbenom odlukom Vijeća 2012/705/EU (7) Njemačkoj je odobrena primjena posebne mjere kojom se odstupa od članaka 168. i 168.a do 31. prosinca 2015., a Provedbenom odlukom Vijeća (EU) 2015/2428 (8) odobrenje je produljeno do 31. prosinca 2018.
                  
               
                     (4)
                  
                  
                     Dopisom evidentiranim u Komisiji 10. rujna 2018. Njemačka je zatražila odobrenje za nastavak primjene posebne mjere kojom se odstupa od članaka 168. i 168.a Direktive 2006/112/EZ kako bi se roba i usluge koje porezni obveznik više od 90 % upotrebljava za privatne ili neposlovne svrhe, uključujući negospodarske aktivnosti, u potpunosti izuzeli od prava na odbitak PDV-a. Uz zahtjev je priloženo izvješće o primjeni posebne mjere koje uključuje preispitivanje omjera koji se primjenjuje na pravo na odbitak PDV-a u skladu s člankom 2. Odluke 2009/791/EZ.
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 14. rujna 2018. zahtjev Njemačke proslijedila ostalim državama članicama. Komisija je dopisom od 17. rujna 2018. obavijestila Njemačku da ima sve informacije potrebne za procjenu zahtjeva.
                  
               
                     (6)
                  
                  
                     Njemačka tvrdi da se posebna mjera pokazala vrlo djelotvornom u pojednostavnjenju naplate PDV-a te sprječavanju utaje i izbjegavanja poreza. Mjerom se smanjuje administrativno opterećenje za poduzeća i za porezne uprave jer nema potrebe za praćenjem kasnije upotrebe roba i usluga na koje se u trenutku stjecanja primjenjivalo izuzeće od odbitka. Njemačkoj bi stoga trebalo odobriti nastavak primjene posebne mjere tijekom dodatnog ograničenog razdoblja, do 31. prosinca 2021.
                  
               
                     (7)
                  
                  
                     Ako Njemačka smatra da je potrebno produljenje mjere nakon 2021., trebala bi do 31. ožujka 2021. podnijeti Komisiji zahtjev za produljenje kojemu se prilaže izvješće o primjeni posebne mjere koje uključuje preispitivanje primijenjenog omjera.
                  
               
                     (8)
                  
                  
                     Posebnom mjerom neće se negativno utjecati na vlastita sredstva Unije koja proizlaze iz PDV-a.
                  
               
                     (9)
                  
                  
                     Odluku 2009/791/EZ trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 2. Odluke 2009/791/EZ zamjenjuje se sljedećim:
            
               
                  „Članak 2.
                  Ova Odluka prestaje važiti 31. prosinca 2021.
                  Svaki zahtjev za produljenje mjere odstupanja predviđene u ovoj Odluci podnosi se Komisiji do 31. ožujka 2021.
                  Uz takav zahtjev prilaže se izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a na temelju ove Odluke.”.
               
            
         
         
            Članak 2.
            Ova Odluka proizvodi učinke od dana priopćenja.
            Primjenjuje se od 1. siječnja 2019.
         
         
            Članak 3.
            Ova je Odluka upućena Saveznoj Republici Njemačkoj.
         
         
            Sastavljeno u Bruxellesu 20. prosinca 2018.
            
               
                  Za Vijeće
               
               
                  Predsjednica
               
               E. KÖSTINGER
            
         
         
            (1)  SL L 347, 11.12.2006., str. 1.
         
         
            (2)  Odluka Vijeća 2000/186/EZ od 28. veljače 2000. kojom se Saveznoj Republici Njemačkoj odobrava primjena mjere kojom se odstupa od članaka 6. i 17. Šeste direktive 77/388/EEZ o usklađivanju zakonodavstava država članica o porezima na promet – zajednički sustav poreza na dodanu vrijednost: jedinstvena osnovica za određivanje poreza (SL L 59, 4.3.2000., str. 12.).
         
            (3)  Šesta direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezu na promet - zajednički sustav poreza na dodanu vrijednost: jedinstvena osnovica za određivanje poreza (SL L 145, 13.6.1977., str. 1.).
         
            (4)  Odluka Vijeća 2003/354/EZ od 13. svibnja 2003. kojom se Njemačkoj odobrava primjena mjere kojom se odstupa od članka 17. Šeste direktive 77/388/EEZ o usklađivanju zakonodavstava država članica o porezima na promet (SL L 123, 17.5.2003., str. 47.).
         
            (5)  Odluka Vijeća 2004/817/EZ od 19. studenoga 2004. kojom se Njemačkoj odobrava primjena mjere kojom se odstupa od članka 17. Šeste direktive 77/388/EEZ o usklađivanju zakonodavstava država članica o porezima na promet (SL L 357, 2.12.2004., str. 33.).
         
            (6)  Odluka Vijeća 2009/791/EZ od 20. listopada 2009. kojom se Saveznoj Republici Njemačkoj odobrava nastavak primjene mjere kojom se odstupa od članka 168. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 55.).
         
            (7)  Provedbena odluka Vijeća 2012/705/EU od 13. studenoga 2012. o izmjeni Odluke 2009/791/EZ i Provedbene odluke 2009/1013/EU kojom se Njemačkoj odnosno Austriji odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 319, 16.11.2012., str. 8.).
         
            (8)  Provedbena odluka Vijeća (EU) 2015/2428 od 10. prosinca 2015. o izmjeni Odluke 2009/791/EZ i Provedbene odluke 2009/1013/EU kojom se Njemačkoj odnosno Austriji odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 334, 22.12.2015., str. 12.).